Andrés Solar salto de los poemes deprendíos de mala gana na escuela a la llectura de poetes como Pablo Neruda nuna transición qu'entamó dempues del so contactu col movimientu asturianista. La cabeza empezó a referve-y, enllena  d'un mundu hasta esi momentu desconociu. Escribiendo de mano en soportes de lo más inverosímil (un cachu cartón, les orielles d'una fueya de un periódicu...), los sos pensamientos, les sos preocupaciones, fueren garrando forma lliteraria.    De todo ello conservamos, no que tien de ver cola poesía, cuarenta poemes. Son los más d'ellos, composiciones cencielles, de versu llibre, ensin rima. Munches nun tienen gran cosa, qu'emponderar, son la obra del qu'entama dempués de pegar esi gran saltu nel vacíu  qu'el dio. Son poesies que güelen a prau, cencielles, como él lo yera, que nun saben d'artificios nin refinamientos, que van directes al corazón. Andrés pinta nelles la soledá, l'amor, l'amistá, los deseyos y desesperos qu'a la so vida aportaben, pero nun lo fae cola ellaboración d'un pintor avezáu, conocedor de los rellavicos de la lluz y la mestura de colores; failo con una cenciella caxa de llapiceros de los de tola vida, los que toos usemos dalguna vez detrás d'un pupitre.